**Spremnost** je bio tjednik tadašnjeg Ustaškog pokreta iz Zagreba, koji je pisao o svemu; politici, ratu, ekonomiji i kulturi. Izlazio je od početka 1942. do sloma Nezavisne Države Hrvatske 1945. Fabijan Lovoković, bivši član Ustaške mladeži i vođa australijskog ogranka Hrvatskog oslobodilačkog pokreta, kao glavni urednik je nastavio publikaciju tjednika u Sydneyu, Australiji od 1953. do 2007. godine.

Uređivačka politika časopisa Spremnost
--------------------------------------

Od uspostave Nezavisne Države Hrvatske vodeći dnevni listovi, postali su Hrvatski narod i Nova Hrvatska a *Spremnost* vodeći ideološki tjednik općeg tipa. Uz te novine stalno su izlazili i šaljivi tjednik *Šilo*, dnevne novine *Gospodarstvo* (ekonomska pitanja), *Hrvatski radnik*, *Plug*, *Plava revija*, *Hrvatska revija*, *Vienac*....

Tjednik *Spremnost* pokrenut je tek kad je ustaški režim ovladao metodama totalne kontrole štampe. Pokretač i glavni organizator bio je Ivo Bogdan a glavni urednik Tias Mortigjija (do 1944). Pored Mortigjije i Bogdana, u časopisu su redovno objavljivali članke o politici; Milivoj Magdić, Savić Štedimlija i Ante Ciliga (od 1943). Magdić je bio zadužen za kritiku marksizma, Štedimlija (Crnogorac) bio je neke vrsti specijalist za *balkanska pitanja* u redakciji, osobito *četnike i četnički pokret*, a Ciliga je pisao o Sovjetskom Savezu (on je u Rusiji proveo oko 10 godina). Ostali važniji suradnici Spremnosti bili su: Ljubomir Maraković (književost), Ton Smerdel, Radoslav Glavaš, Albert Haler, Antun Barac i Mihovil Kombol.

Spremnost je objavljivala eseje, kritike i političke historiografske studije. Časopis je za razliku od većine tadašnjih novina imao stalnu rubriku *Odjeci iz svijeta* u kojem su se prenosile i vijesti s druge *neprijateljske strane (savezničke)* kao i vijesti iz *osovinskih zemalja* i ostalih neutalnih zemalja. Najčešće su te vijesti objavljivane uz vrlo tendeciozne komentare, uobičajeno se američka politika prikazivala kao strogo imperijalna, a gotovo identičan stav odnosio se i na politiku Sovjetskog Saveza, s tom razlikom što se za SSSR tvrdilo da mu je cilj porobljavanje malih istočnoeuropskih naroda,- dok se za Ameriku tvrdilo da želi preuzeti svo dotadašnje kolonijalno carstvo Ujedinjenog Kraljevstva i Francuske.

U cjelini *Spremnost* je bila tipična marionetska revija onoga doba s jakom nacionalističkom notom - branila je politiku svojih sponzora, a kritički pisala o politici protivnika i nastojala je prikazati kao pogubnu za Evropu. 

Saveznici su uopćeno prikazivani kao neprirodna interesna koalicija Židova, Masona i Komunista. Tako je za ilustraciju Spremnost objavila 13. septembra 1942 članak Ive Bogdana u kojem piše da se NDH mora oduprijeti »Židovima, masonima, komunistima« kao unutrašnjim neprijateljima, i to »hrabrošću, odlučnošću i političkom dalekovidnošću«.

Čak i kad je bilo jasno da će osovinske sile izgubiti rat, - saveznički uspjesi prikazivani su u sasvim drugom svijetlu ili su potpuno minimizirani. Tako se angoamerički desant na Siciliju - opisuje kao potpuno beznačajan događaj, koji uopće neće imati nikakvog vojnog značaja u odnosu na glavno istočno bojište.

Glavni urednik Tias Mortigjija davao je ton časopisu, u svojoj uredničkoj kolumni, ali i u kolumni koju je potpisivao fantomskim imenom *Pomet* u kojoj se često na ironičan način osvrtao na tadašnje kulturne prilike u Hrvatskoj, i na njene glavne protagoniste; tada znane književnike, glazbenike, glumce, slikare, ravnatelje...

Literatura
----------

* Macan, Trpimir, Bogišić, Vlaho i drugi: *Spremnost : 1942-1945*, Zagreb : Matica hrvatska , 1998 godina, ISBN: 953-150-161-0

Izvori
------

1. ↑   *Spremnost*, Radni Odbar, 1978, pristupljeno 7 November 2022
2. ↑  „Clarke’s Croatian links: the plot thickens". *The Australian Jewish News* (New South Wales, Australia) **111** (52): str. 3. 16 September 2005. Pristupljeno 7 November 2022.
3. ↑  Campion, Kristy (2018). „The Ustaša in Australia: A Review of Right-Wing Ustaša Terrorism from 1963-1973, and Factors that Enable their Endurance". *Salus* **6** (2): 37–58. Pristupljeno 7 November 2022.
4. ↑  Ivo Horvat: Ne može se rehabilitirati novinstvo koje je služilo totalitarističkoj politici i praksi ustaškoga režima (22. travnja 2004.), Vjesnik online, pristupljeno 2. rujna 2010.
5. ↑  A Labus: Saveznici u tisku NDH 1943 – 1945.\*, pristupljeno 2. septembra 2010.
6. ↑  „O tjedniku Spremnost, Knjižnice Filozofskog fakulteta, Sveučilišta u Zagrebu, pristupljeno 2. septembra 2010.". Arhivirano iz originala na datum 2011-07-21. Pristupljeno 2010-10-05.